Nuus en Weer 27 November 2019 - NETRADIOSA
Nuus en Weer 27 November 2019
27/11/2019 Corrie Slabbert Blog, Nuus, Potgooi/Podcast 0
Witdeep weg, Main Reef in die rigting van Angelo/Boksburg Noord – Is gevaarlik na sononder dit is 'n NO GO zone. Gebruik alternatiewe roetes.
Die Liggaam van 'n 81 – jarige vrou was gevind met haar keel afgesny in haar bed in die Oos-Kaap nadat haar dogter wat haar nie in die hande kon kry op haar selfoon nie die bure inkennis gestel het en gevra het om ondersoek te gaan instel. 'n 24 – jarige man is ingeneem vir ondervraging in die verband.
Die Nkomazi plaaslike munisipaliteit in Oos-Transvaal sal slim planne moet uitwerk om sy R18 miljoen terug te vorder van salarisse wat hy twee keer aan werkers uitbetaal het. Die werkers het in Oktober vanjaar hulle salarisse twee keer gekry, en weier nou om dit terug te betaal aan die owerheid. Die eerste betaling op die 15 de en tien dae later, op 25 Oktober, kry hulle weer salaris, en toe die Raadslede besluit om hulle nie in November op die 15 de te betaal nie, het hulle 'n volskaalse staking begin met die argument dat hulle nie salaris gekry het op betaaldag nie. Die Raad moet nou vinnig planne beraam om die geld terug te vorder voordat die finansiële jaar sluit, en oorweeg dit om 20% per maand minder aan hulle te betaal sodat alles terug gevorder kan word voor Junie 2020. Later het dit bekend geword dat die salarisse per abuis weer betaal is, terwyl dit reiskoste is wat uitbetaal moes word.
Suid-Afrika se grootste kettinggroep buite die kruideniers handel, Pepkor, het sy handdoek ingegooi in die bankrot land Zimbabwe. Zimbabwe se inflasiekoers, die onbetaalbare brandstofprys, en die stagnering van die werkende burgery se salarisse het dit 'n nie-winsgewende bedryf gemaak om in die noordelike buurstaat voort te gaan met handel. Die kameel se rug het gebreek met die gedurige tekort aan brandstof en die wisselende voorsiening van elektrisiteit. Die maatskappy wat bekende etikette dra van Pep Strore, Ackermans, en ShoeCity, het nou sy laaste 20 winkels in Zimbabwe toegesluit na meer as 20 jaar se teenwoordigheid in die land wat jaarliks al verder agteruitgaan op ekonomiese gebied. Zimbabwe ondergaan tans sy swakste ekonomiese jaar vir die afgelope dekade, en waarnemers is van mening dat die toestand nie gaan verbeter alvorens 'n meer realistiese benadering gevolg gaan word op ekonomiese en finansiële gebied nie. Pepkor is self ook besig met 'n herstrukturering program, en sal uiteindelik sy winkels verminder tot 313 om die ekonomiese afswaai die hoof te bied.
Vrydag sal nie 'n gewone Vrydag wees nie, maar wel "Swart Vrydag" waartydens die koperspubliek die winkels instroom en met emosie hulle aankope doen. Sakemanne en finansiële deskundiges waarsku egter dat die publiek eerder hulle huiswerk moet doen voor hulle blindelings die "Swart Vrydag" tegemoetgaan. Die Nasionale Krediet Reguleerder doen 'n ernstige beroep op die kliënte om eerder hulle kredietkaarte vir die dag by die huis te laat wanneer hulle die winkels besoek. Indien daar nie vooraf deeglik beplan is om 'n bepaalde artikel te koop nie, dan moet mense nie sonder deeglike oorweging artikels gaan koop omdat hulle glo dit is "goedkoper" op Swart Vrydag nie. Mense moet in gedagte hou dat kredietkaarte se uitstaande bedrag moet betaal word, en met die feesseisoen op hande, kan kliënte in ernstige verleentheid kom as Swart Vrydag al die geld opeis wat eintlik met die jaarlikse bonus betaal gaan word – en daarmee is die welverdiende Desember vakansie en feestyd na die maan… Mense wat hulle aankope slim doen, koop gewoonlik die dag na Swart Vrydag die artikels goedkoper, en ander koop liewer die volgende dag ook niks, en sug van verligting omdat hulle nie skuld gemaak het deur emosioneel t raak nie.
Die aktiviste se 16 Dae van geen Geweld teen Vroue en Kinders word wyd deur die media en die sosiale netwerke gepropageer. Ramaphosa sê dit is 'n groot skande dat geweld teen vroue en kinders gepleeg word, en die "nasie" moet hulle skaam vir die land se swak rekord. Ramaphosa sê die gewelddadigheid is alles behalwe waarvoor Suid-Afrika staan, terwyl mans en seuns eerder respek moet hè vir die vroulike geslag en hulle moet beskerm teen geweld. Terwyl die ANC president die gedagtes oordra aan die mense van Noord-Transvaal, is meer as 250 nuwe gevalle van geweld teen vroue en kinders gepleeg is volgens die statistieke dat daar elke 3 minute 'n nuwe wandaad teen hulle gepleeg word. Suid-Afrika is een van die wêreld se mees gewelddadige lande wat vroue en kinders raak, en met die verkragtingsyfer wat skrikwekkend hoog is, en die moord syfer van meer as 50 mense per dag, sal die president beter maatreëls in plek moet sit
Tom Moyane het toestemming van die Zondo Kommissie gekry om die ANC se Minister van Openbare Ondernemings, Pravin Gordhan onder kruisverhoor te plaas in 'n spesiale sitting van die Kommissie oor Staatskaping. Die adjunk Hoofregter Raymond Zondo het die goedkeuring gegee nadat die versoek van Moyane vroeër van die hand gewys is. Die kruisverhoor kom nadat Moyane daarvan beskuldig is vir sy finansiële wanbestuur ten tye toe hy hoof van die SA Inkomstediens was. Pravin Gordhan het Moyane ernstig beskuldig, en regter Zondo het die kruis ondervraging goedgekeur met die verstandhouding dat dit van Moyane vereis word om sy dokumentasie op te stel en in te handig rakende die beskuldigings wat hy teen Gordhan wil inbring. Politieke ontleders reken dat Moyane se kruis ondervraging teen hom kan boemerang en sy saak net verder benadeel kan word.